ŠVENČIONIŲ RAJONO SAVIVALDYBĖS TARYBA

SPRENDIMAS

DĖL KELEIVIŲ IR BAGAŽO VEŽIMO, VIETINIO (MIESTO IR PRIEMIESTINIO) SUSISIEKIMO MARŠRUTAIS ŠVENČIONIŲ RAJONO SAVIVALDYBĖJE TAISYKLIŲ, KELEIVIŲ ĮLAIPINIMO IR IŠLAIPINIMO STOTELĖSE, AUTOBUSŲ STOČIŲ STEIGIMO NUSTATYMO TVARKOS APRAŠŲ PATVIRTINIMO

2024 m. kovo 28 d. Nr. T-38

Švenčionys

Vadovaudamasi Lietuvos Respublikos vietos savivaldos įstatymo 6 straipsnio 33 punktu, 15 straipsnio 4 dalimi, 16 straipsnio 1 dalimi, Lietuvos Respublikos kelių transporto kodekso 11 straipsnio 6 dalimi, 171 straipsnio 2 dalimi, 18 straipsnio 1 dalimi, Keleivių ir bagažo vežimo taisyklėmis, patvirtintomis Lietuvos Respublikos susisiekimo ministro 2011 m. balandžio 13 d. įsakymu Nr. 3-223 „Dėl Keleivių ir bagažo vežimo taisyklių patvirtinimo“, Švenčionių rajono savivaldybės taryba nusprendžia:

Patvirtinti:

1. Keleivių ir bagažo vežimo, vietinio (miesto ir priemiestinio) susisiekimo maršrutais Švenčionių rajono savivaldybėje taisykles (pridedama).

2. Autobusų stočių steigimo Švenčionių rajono savivaldybėje tvarkos aprašą (pridedama).

3. Keleivių įlaipinimo ir išlaipinimo stotelėse tvarkos aprašą (pridedama).

Šis sprendimas skelbiamas Teisės aktų registre ir savivaldybės interneto svetainėje www.svencionys.lt.

SAVIVALDYBĖS MERAS	RIMANTAS KLIPČIUS

PATVIRTINTA

Švenčionių rajono savivaldybės tarybos

2024 m. kovo 28 d. sprendimu Nr. T-38

KELEIVIŲ IR BAGAŽO VEŽIMO VIETINIO (MIESTO IR PRIEMIESTINIO) SUSISIEKIMO MARŠRUTAIS ŠVENČIONIŲ RAJONO SAVIVALDYBĖJE TAISYKLĖS

I SKYRIUS

BENDROSIOS NUOSTATOS

1. Keleivių ir bagažo vežimo vietinio (miesto ir priemiestinio) susisiekimo maršrutais Švenčionių rajono savivaldybėje taisyklės (toliau – Taisyklės) nustato keleivių vežimo reguliariais vietinio (miesto ir priemiestinio) susisiekimo maršrutais Švenčionių rajono savivaldybėje (toliau – Savivaldybė) tvarką, keleivių bilietų pardavimo ir grąžinimo tvarką, bagažo vežimo ir gyvūnų vežimo tvarką, keleiviams aptarnauti skirtų stotelių įrengimo tvarką, vežėjo, ekipažo, keleivio pareigas, atsakomybę.

2. Taisyklės parengtos vadovaujantis Lietuvos Respublikos kelių transporto kodeksu, Keleivių ir bagažo vežimo taisyklėmis, patvirtintomis Lietuvos Respublikos susisiekimo ministro 2011 m. balandžio 13 d. įsakymu Nr. 3-223 „Dėl Keleivių ir bagažo vežimo kelių transportu taisyklių tvirtinimo“ (toliau – susisiekimo ministro patvirtintos taisyklės) ir kitais teisės aktais, reglamentuojančiais keleivių ir bagažo vežimą ir viešųjų paslaugų teikimą vietinio susisiekimo maršrutais.

3. Taisyklėse vartojamos sąvokos suprantamos taip, kaip jos apibrėžtos Lietuvos Respublikos transporto veiklos pagrindų įstatyme, Lietuvos Respublikos kelių transporto kodekse.

II SKYRIUS

EKIPAŽO DOKUMENTAI

4. Reguliaraus vietinio (miesto ir priemiestinio) susisiekimo maršruto reiso metu autobuse vairuotojas privalo turėti:

4.1. Lietuvos Respublikoje išduotos licencijos verstis keleivių vežimu autobusais vidaus maršrutais, suteikiančios teisę vežti keleivius Lietuvos Respublikos teritorijoje, kopiją arba Lietuvos Respublikoje išduotos Bendrijos licencijos kopiją, jei vežėjas veiklą vykdo turėdamas Bendrijos licenciją vežti keleivius, suteikiančią teisę vežti keleivius autobusais tarptautiniais maršrutais ir Lietuvos Respublikos teritorijoje. Reikalavimas turėti Bendrijos licencijos kopiją netaikomas, kai šis dokumentas išduotas elektroniniu būdu;

4.2. kasos aparatą (išskyrus teisės aktuose numatytus atvejus, kai kasos aparatų naudoti nereikia arba kai vietinio (miesto ir priemiestinio) susisiekimo maršrutuose naudojama bilietų sistema, integruotą į bendrą vietinio (miesto) susisiekimo maršrutų bilietų sistemą arba Savivaldybės taryba priima sprendimą vežti keleivius vietinio (miesto ir (ar) priemiestinio) susisiekimo maršrutais nemokamai);

4.3. leidimą vežti keleivius vietinio (miesto ir priemiestinio) reguliaraus susisiekimo maršrutais. Reikalavimas turėti leidimą netaikomas, jei šis dokumentas išduotas naudojantis licencijų informacine sistema;

4.4. bilietų kainoraštį (išskyrus vietinio (miesto) susisiekimo maršrutuose ir vietinio (priemiestinio) susisiekimo maršrutuose, jei vietinio (priemiestinio) susisiekimo maršrute naudojama bilietų sistema, integruota į bendrą vietinio (miesto) susisiekimo maršrutų bilietų sistemą arba Savivaldybės taryba priima sprendimą vežti keleivius vietinio (miesto ir (ar) priemiestinio) susisiekimo maršrutais nemokamai);

4.5. kasos žiniaraštį, kai bilietai (bagažo kvitai) į tą reisą buvo parduoti ne autobuse vietinio (priemiestinio) susisiekimo maršrutuose, išskyrus atvejus, kai visą reikalaujamą pildyti kasos žiniaraštyje informaciją galima nuskaityti iš kasos aparatų tiesiogiai į skaitmenines laikmenas, kurios pateikiamos patikrinimų metu, arba kai galima pasiekti kasos aparatų duomenis apie bilietų pardavimus, saugomus vežėjo serveriuose ar duomenų saugyklose, ir kai vežimai vykdomi vietinio (miesto) susisiekimo maršrutais;

4.6. ekipažo vairuotojų darbo ir poilsio laiko apskaitos dokumentus.

4.7. kitus teisės aktų nustatytus dokumentus.

III SKYRIUS

AUTOBUSŲ STOTELIŲ ĮRENGIMAS IR KELEIVIŲ VEŽIMAS

5. Stotelių vietas vietinio (miesto ir priemiestinio) susisiekimo maršrutuose nustato Švenčionių rajono savivaldybės meras arba jo įgaliotas savivaldybės administracijos direktorius, suderinęs su kelio (gatvės) savininku (valdytoju). Stoteles įrengia ir nustatyto pavyzdžio kelio ženklus įrengia kelių (gatvės) savininkai (valdytojai).

6. Vietinio (miesto ir priemiestinio) susisiekimo maršrutuose reisų tvarkaraščių skelbimą, atnaujinimą, pakeitimą stotelėse organizuoja autobusų stoties valdytojas, o išlaidas apmoka tais maršrutais keleivius vežantys vežėjai pagal su autobusų stoties valdytoju sudarytas sutartis.

7. Stotelės įrengiamos vadovaujantis Lietuvos Respublikos susisiekimo ministro 2011 m. lapkričio 29 d. įsakymu Nr. 3-747 „Dėl reikalavimų gatvėms ir keliams, kuriais vyksta reguliarusis keleivinio transporto eismas, patvirtinimo“, kelių techniniu reglamentu KTR 1.01:2008 „Automobilių keliai“, patvirtintu Lietuvos Respublikos aplinkos ministro ir Lietuvos Respublikos susisiekimo ministro 2008 m. sausio 9 d. įsakymu Nr. D1-11/3-3 „Dėl kelių techninio reglamento KTR1.01:2008 „Automobilių keliai“ patvirtinimo“, ir statybos techniniu reglamentu STR 2.06.04:2014 „Gatvės ir vietinės reikšmės keliai. Bendrieji reikalavimai“, patvirtintu Lietuvos Respublikos aplinkos ministro 2011 m. gruodžio 2 d. įsakymu Nr. D1-933 „Dėl statybos techninio reglamento STR 2.06.04:2014 „Gatvės ir vietinės reikšmės keliai. Bendrieji reikalavimai“ patvirtinimo“. Kelio ženklai „Stotelė“ statomi pagal Kelių eismo taisyklių, patvirtintų Lietuvos Respublikos Vyriausybės 2002 m. gruodžio 11 d. nutarimu Nr. 1950 „Dėl Kelių eismo taisyklų patvirtinimo“, ir Lietuvos Respublikos susisiekimo ministro tvirtinamų Kelio ženklų įrengimo ir vertikaliojo ženklinimo taisyklių reikalavimus, ant ženklo nurodomas stotelės pavadinimas.

8. Asmenys su negalia kartu su vežimėliais, skirtais asmenims su negalia, taip pat vaikai kartu su vaikų vežimėliais turi būti vežami autobusais, išskyrus atvejus, kai vežimėlis, skirtas asmeniui su negalia, ar vaiko vežimėlis netelpa į autobuso saloną ar bagažinę. Vežimėlio, skirto asmeniui su negalia, ir vaiko vežimėlio vežimas neapmokestinamas.

9. Asmuo su negalia turi teisę važiuoti autobusais su šunimi pagalbininku tik turėdamas dokumentą, patvirtinantį šuns pagalbininko akreditaciją, ir dokumentus, kuriuose nurodoma šuns sveikatos būklė ir skiepų žymos. Šuo pagalbininkas vežamas nemokamai ir neturi užimti sėdimos vietos.

10. Keleiviai turi būti informuojami apie pareigą pasirūpinti savo saugumu: jei yra laisvų sėdimų vietų – atsisėsti ir užsisegti saugos diržą, jeigu jis yra įrengtas, o stovint – laikytis už turėklų.

11. Veždamas keleivius reguliariais reisais (miesto ir priemiestinio) susisiekimo maršrutais ekipažas turi pasiūlyti keleiviams, įsigijusiems bilietus, kuriuose nenurodytos sėdimosios vietos, užleisti savo vietas asmenims su negalia, jei jos įrengtos patogesnėje įlipti ir išlipti autobuso vietoje ir jei keleiviui, užleidusiam savo vietą, yra laisva vieta atsisėsti.

12. Vairuotojas privalo sustoti kaip įmanoma arčiau šaligatvio, kelkraščio patogiam patekimui į transporto priemonę. Jei viešojo transporto stotelėje laukia keleivis vežimėlyje, skirtame asmeniui su negalia, vairuotojas ar kitas ekipažo narys privalo pasirūpinti keleivio patekimu į autobusą – panaudoti transporto priemonėje įrengtas pagalbines priemones: pandusą, platformą, keltuvą ar kitą priemonę.

13. Rekomenduojamas autobuso, kuriuo keleiviai vežami vietinio (miesto) susisiekimo maršrutais, salono ir lauko temperatūrų skirtumas neturėtų būti didesnis kaip 6–8 °C. Rekomenduojama autobuso, kuriuo keleiviai vežami vietinio (priemiestinio) susisiekimo maršrutais, salono temperatūra žiemos laikotarpiu yra nuo 5 iki 15 °C, o vasaros laikotarpiu – nuo 18 iki 28 °C.

IV SKYRIUS

BILIETŲ PARDAVIMAS IR GRĄŽINIMAS, BAGAŽO KVITAI

14. Vietinio (miesto ir priemiestinio) susisiekimo maršrutų vežėjai, teikdami viešąsias keleivių vežimo paslaugas, privalo taikyti Savivaldybės tarybos nustatytus tarifus, o ekipažas – parduoti bilietus ir bagažo kvitus. Vieno reiso metu visiems keleiviams taikomas vienodo dydžio tarifas ir vietinio (miesto ir priemiestinio) susisiekimo maršrutuose, išskyrus atvejus, kai vietinio (priemiestinio) susisiekimo maršrute naudojama bilietų sistema, integruota į bendrą vietinio (miesto) susisiekimo maršrutų bilietų sistemą, pagal vežėjo nustatytą ir viešai skelbiamą kainodarą už tą patį nuvažiuotą atstumą, o Lietuvos Respublikos transporto lengvatų įstatyme (toliau – Transporto lengvatų įstatymas) nustatytos nuolaidos taikomos nuo visos bilieto kainos ar nuo bilieto kainos, gautos pritaikius kitas nuolaidas.

15. Bilietų įsigijimo viešajame transporte tvarka:

15.1. kiekvienas keleivis, kaskart įlipęs į transporto priemonę, turi įsigyti popierinį bilietą iš vairuotojo;

15.2. vairuotojas privalo vienkartinius popierinius bilietus, išskyrus kontrolės bilietą, parduoti iš karto, kai tik keleiviai įlipa į autobusą. Draudžiama išvažiuoti iš stotelių teritorijų nebaigus parduoti vienkartinių popierinių bilietų visiems keleiviams, kurie tuo metu nori juos įsigyti. Jeigu vairuotojams neužtenka laiko parduoti vienkartinius popierinius bilietus į autobusą įlipusiems keleiviams, vežėjas gali kreiptis į Vykdomąją instituciją arba įgaliotą įstaigą dėl eismo tvarkaraščio koregavimo;

15.3. popierinis bilietas galioja tik tam reisui, į kurį jis parduotas, iki reiso pabaigos (galinės reiso stotelės). Popierinis bilietas nesuteikia teisės nemokamai persėsti į kitą viešojo transporto priemonę;

15.4. keleivis, norintis įsigyti popierinį bilietą su atitinkamo dydžio nuolaida, privalo vairuotojui pateikti tokią teisę į transporto lengvatą liudijančio dokumento (pažymėjimo) originalą. Jei keleivis neturi ar negali pateikti galiojančio dokumento, suteikiančio jam teisę naudotis transporto lengvata, jis privalo pirkti visos kainos popierinį bilietą.

15.5. Savivaldybės tarybai nustačius, kad visi keleiviai vietinio (miesto ir priemiesčio) reguliaraus susisiekimo autobusų maršrutais vežami nemokamai, bilietai turi būti parduodami su 100 procentų nuolaida.

15.6. draudžiama parduoti du bilietus ar daugiau su Transporto lengvatų įstatyme nustatyta nuolaida vietoj vieno bilieto, kasos aparatu išspausdinti bilietus su Transporto lengvatų įstatyme nustatyta nuolaida nesant keleivių arba išspausdinti viename biliete dviejų ar daugiau bilietų su Transporto lengvatų įstatyme nustatyta nuolaida duomenis.

16. Keleivis privalo saugoti bilietą (bagažo kvitą) iki kelionės pabaigos ir jį pateikti, jeigu ekipažas, kontroliuojantis ar prižiūrintis asmuo to pareikalauja, o kai naudojamas elektroninis bilietas (bagažo kvitas), pateikiama elektroninio bilieto skaitmeninė arba fizinė kopija.

17. Vairuotojai bilietų kontrolės lape turi registruoti autobusuose parduodamus bilietus (bagažo kvitus). Bilietų kontrolės lapas gali būti nepildomas, jei bilietų pardavimo įrangos sistemoje yra techninių galimybių atspausdinti arba vizualiai ekrane parodyti informaciją apie ekipažo parduotus bilietus. Bilietų kontrolės lapas nenaudojamas vietinio (miesto) susisiekimo maršrutuose ir tais atvejais, kai vietinio (priemiestinio) susisiekimo maršrutuose bilietams parduoti naudojamas kasos aparatas.

18. Vienkartiniuose vietinio (miesto ir priemiestinio) susisiekimo maršrutų bilietuose (bagažo kvituose) turi būti nurodyta: vežėjo pavadinimas ir kodas, kompetentingos įstaigos suteiktas maršruto numeris ir pavadinimas, reiso numeris, išvykimo ir paskirties autobusų stotys (stotelės), išvykimo data, išvykimo laikas, bilieto (bagažo kvito) kaina, Transporto lengvatų įstatyme nustatytos nuolaidos dydis procentais, kai ji yra taikoma ir išvykimo aikštelės numeris (jei bilietas parduodamas autobusų stoties kasoje). Autobusuose vežėjai privalo naudoti kasos aparatus, numatytus Atsiskaitymų už prekes ir paslaugas duomenų fiksavimo tvarkos apraše, patvirtintame Lietuvos Respublikos Vyriausybės 2002 m. rugpjūčio 13 d. nutarimu Nr. 1283 „Dėl Atsiskaitymų už prekes ir paslaugas duomenų fiksavimo tvarkos aprašo patvirtinimo“.

19. Į vietinio (priemiestinio) susisiekimo maršrutų tos pačios dienos visus reisus bilietai (bagažo kvitai) parduodami autobusų stoties kasose nuo jos atidarymo momento, o pardavimas nutraukiamas likus 10 minučių iki išvykimo pagal eismo tvarkaraštį. Bilietai keleiviams parduodami neribojant jų skaičiaus, tačiau neviršijant autobuso techniniuose duomenyse numatytų talpos normų. Iš anksto vienam keleiviui galima parduoti tik vieną bagažo kvitą. Bagažo kvitai vežti antrą arba didesnį, negu šių Taisyklių 32 punkte nurodyti matmenys, bagažo vienetą parduodami tik autobusuose, jei, baigus keleivių įlaipinimą, bagažinėje lieka laisvų vietų.

20. Keleivis turi teisę prieš autobuso išvykimą grąžinti vietinio (priemiestinio) susisiekimo maršruto bilietą ir bagažo kvitą ir gauti visus už juos sumokėtus pinigus, kai reisas nutraukiamas arba autobusas vėluoja išvykti daugiau nei 15 minučių, jeigu 2011 m. vasario 16 d. Europos Parlamento ir Tarybos reglamentas (ES) Nr. 181/2011 dėl miesto ir tolimojo susisiekimo autobusų transporto keleivių teisių, kuriuo iš dalies keičiamas Reglamentas (EB) Nr. 2006/2004, nenumato kitaip.

21. Kai dėl neišvažiuojamo kelio, sunkių meteorologinių sąlygų, autobuso gedimo arba kitų priežasčių negalima keleivio, važiuojančio vietinio (priemiestinio) susisiekimo maršrutu, arba bagažo nuvežti į paskirties autobusų stotį (stotelę), keleiviui grąžinama sumokėta pinigų suma už važiavimą ir bagažo vežimą nuo kelionės nutraukimo vietos iki paskirties autobusų stoties (stotelės), taip pat už jau įvykusią kelionės dalį, jei pagal keleivio pradinį kelionės planą kelionė nebetenka prasmės ir nebuvo pasiekta biliete nurodyta galutinė paskirties autobusų stotis (stotelė). Jei autobusas ir keleivis dėl minėtų priežasčių grįžta į išvykimo autobusų stotį (stotelę), keleiviui grąžinami visi pinigai už važiavimą ir bagažo vežimą.

V SKYRIUS

VEŽĖJO, VAIRUOTOJO TEISĖS IR PAREIGOS

22. Vežėjas privalo užtikrinti:

22.1. nustatytų maršrutų ir eismo tvarkaraščių laikymąsi;

22.2. saugų keleivių, gyvūnų ir bagažo vežimą;

22.3. nepriekaištingą ir paslaugų keleivių aptarnavimą;

22.4. užtikrinti transporto priemonių švarą;

22.5. keleiviams vežti skirti techniškai tvarkingas transporto priemones.

23. Vairuotojas privalo:

23.1. būti rūpestingas, atidus ir paslaugus;

23.2. užtikrinti saugų keleivių ir bagažo vežimą, nepriekaištingą ir paslaugų keleivių aptarnavimą (neleisti šiurkštaus, keleivių orumą įžeidžiančio elgesio, rūkymo salone, garso ir vaizdo aparatūros garsaus naudojimo ir pan.);

23.3. ypatingą dėmesį skirti keleiviams, turintiems negalią, padėti jiems įlipti į transporto priemonę ir iš jos išlipti;

23.4. laikytis grafiko, nustatytų maršrutų trasų ir eismo tvarkaraščių, pranešti keleiviams apie maršruto trasos pakeitimą;

23.5.	galinėje maršruto stotelėje ilgų pertraukų metu visada išjungti autobuso variklį;

23.6.	keleiviams bilietus parduoti tik autobusui sustojus stotelėje;

23.7. nepažeisti autobuso talpumo normų.

24. Vairuotojas turi teisę:

24.1. įspėti keleivius be bilieto ar atsisakiusius įsigyti bilietą apie keleivio pareigų pažeidimą;

24.2. įspėti ir nepriimti neblaivių, su nešvariais drabužiais, su draudžiamu vežti bagažu, keliančių grėsmę kitų keleivių sveikatai ar kitaip pažeidžiančių Taisykles keleivių arba tokius keleivius išlaipinti artimiausioje stotelėje;

24.3. laikinai nutraukti reisą, esant neišvažiuojamiems keliams ir sunkioms meteorologinėms sąlygoms arba stichinių nelaimių metu, apie tai pranešęs vežėjui ir eismo tvarkaraštyje numatytai autobusų stočiai;

24.4. neišvažiuoti iš stotelės, jei keleivis nesilaiko įlaipinimo taisyklių, atsisako įsigyti popierinį bilietą.

25. Vežėjai ir vairuotojai yra atsakingi už keleivių vežimą nuo jų kelionės pradžios iki pabaigos.

26. Vežėjai ir vairuotojai už šių Taisyklių pažeidimą atsako Lietuvos Respublikos teisės aktų nustatyta tvarka.

27. Vežėjas atsako už žalą, padarytą keleivio sveikatai ar gyvybei, vežimo metu, jeigu nėra įrodymų, kad žala atsirado dėl paties keleivio kaltės.

VI SKYRIUS

KELEIVIŲ TEISĖS IR PAREIGOS

28. Keleiviai privalo laukti autobuso stotelėse kuo toliau nuo šaligatvio krašto ir gali įlipti arba išlipti tik jam visiškai sustojus.

29. Keleivis turi teisę:

29.1. užimti laisvą sėdimą vietą;

29.2. nemokamai vežtis du vaikus iki 7 metų, jei jie neužima atskiros sėdimos vietos, vietinio (miesto ir priemiestinio) susisiekimo maršrutų autobusais, taip pat naudotis transporto lengvatomis, nustatytomis Lietuvos Respublikos transporto lengvatų įstatyme ir atitinkamuose Savivaldybės tarybos sprendimuose, turint tokią teisę liudijančių dokumentų (pažymėjimų) originalus ir juos pateikiant prieš įsigyjant bilietą ar bilietų kontrolės metu;

29.3. nemokamai vežti gyvūną pagal šių Taisyklių VIII skyriuje pateiktus reikalavimus;

29.4. nemokamai vežti bagažą pagal šių Taisyklių VII skyriuje pateiktus reikalavimus;

29.5. grąžinti bilietą (bagažo kvitą) ir gauti už jį sumokėtus pinigus ar jų dalį.

30. Keleivis privalo:

30.1. įlipęs į transporto priemonę nedelsdamas nusipirkti popierinį bilietą (bagažo kvitą) iš vairuotojo;

30.2. saugoti bilietą ir bagažo kvitą iki kelionės pabaigos, pateikti juos vairuotojui ar kontrolę vykdančiam pareigūnui reikalaujant;

30.3. kelionės metu turėti ir pateikti kontrolę vykdantiems asmenims dokumentų (pažymėjimų) originalus, patvirtinančius teisę į transporto lengvatas;

30.4. įlipęs į transporto priemonę pasirūpinti savo ir vežamų daiktų saugumu, jei yra laisvų sėdimų vietų – atsisėsti, visos kelionės metu, stovėdamas ar judėdamas transporto priemonės salone, tvirtai laikytis už turėklų;

30.5. netrikdyti kitų keleivių ramybės ir nekliudyti vairuotojui dirbti;

30.6. prisiimti atsakomybę už išteptus ir / ar sugadintus kitų keleivių drabužius ar daiktus;

30.7. vykdyti teisėtus kontrolierių ir autobuso vairuotojo reikalavimus.

31. Keleiviams draudžiama:

31.1. autobusui važiuojant, kalbinti vairuotoją arba kitaip jam trukdyti;

31.2. važiuoti neblaiviems ar apsvaigusiems nuo psichiką veikiančių medžiagų (narkotikų, vaistų, kitų svaigiųjų medžiagų), skleidžiantiems aitrų kvapą, apsirengusiems nešvariais drabužiais, tepti ir gadinti autobuso išorę ir vidų, laikyti kojas ant sėdynių, leisti ant sėdynių stovėti vaikams, sodinti gyvūną arba dėti ant jų bagažą, triukšmauti, garsiai leisti muziką ir kitaip pažeisti viešąją tvarką;

31.3. rūkyti, valgyti, gerti (išskyrus skysčius iš specialiai gėrimams pritaikytų sandarių indų), įsinešti skysčius nesandariuose induose, šiukšlinti, triukšmauti, garsiai leisti muziką ir kitaip trukdyti vairuotojui, keleiviams arba kitokiais veiksmais pažeisti viešąją tvarką.

32. Keleiviai už šių Taisyklių pažeidimą atsako Lietuvos Respublikos teisės aktų nustatyta tvarka.

VII SKYRIUS

BAGAŽO VEŽIMAS

33. Autobuso salone kiekvienas keleivis turi teisę nemokamai vežtis vieną rankinio bagažo, kurio matmenys ne didesni kaip 60x40x20 cm arba kurio bendra matmenų suma ne didesnė kaip 120 cm, vienetą. Mokiniai ir studentai turi teisę nemokamai vežtis ir didesnį, nei šiame punkte nustatyta, vieną rankinio bagažo, būtino jų mokslams ar studijoms, vienetą. Paspirtukai vežami kaip rankinis bagažas, jei atitinka šiame punkte nurodytus matmenis ir yra švarūs.

34. Autobuso bagažinėje už mokestį galima vežti vieną bagažo, kurio matmenys ne didesni kaip 100x50x30 cm arba kurio bendra dydžių suma ne didesnė kaip 180 cm, vienetą. Antrą arba didesnį negu šie matmenys bagažo vienetą keleivis gali vežti tik tada, jei, baigus keleivių įlaipinimą, bagažinėje lieka laisvų vietų.

35. Bagažą į autobuso bagažinę priima ir paskirties punkte išduoda ekipažas.

36. Mokestis už kiekvieno bagažo vieneto vežimą imamas parduodant bagažo kvitą.

37. Priimamas vežti ar saugoti bagažas turi būti tvarkingai supakuotas, išskyrus tą, kurio pakuoti nereikia.

38. Autobusais draudžiama vežti lengvai užsidegančias, sprogstamąsias, dvokiančias, gailias medžiagas, smailius, pjaunančius daiktus, ginklus, šaudmenis, daiktus, kurie gali sutepti autobuso apmušalus arba keleivių drabužius.

39. Dviračiai gali būti vežami autobuso viduje ar išorėje specialiai tam įrengtose ir pažymėtose vietose arba autobuso bagažo skyriuje kaip bagažas.

40. Už vežamo bagažo saugumą atsako keleivis.

VIII SKYRIUS

GYVŪNŲ VEŽIMAS

41. Gyvūnai vežami krepšiuose, pintinėse, narveliuose ir kitose gyvūnams vežti pritaikytose tarose, kurių matmenys ne didesni kaip 60x40x20 cm. Krepšiuose ir pintinėse vežami šunys privalo būti su antsnukiais, išskyrus šunis, kuriems dėl jų veislės antsnukiai nepritaikyti.

42. Krepšių, pintinių ir narvelių, kuriuose vežami gyvūnai, negalima dėti ant viešojo transporto priemonių sėdynių.

43. Gyvūnui priteršus autobuso saloną, keleivis, vežantis gyvūną, privalo nedelsdamas išvalyti suteptą salono vietą ir apie tai informuoti vairuotoją.

44. Viešuoju transportu vežamas gyvūnas neturi trikdyti kitų keleivių. Jei vežamas gyvūnas trikdo keleivius ir jie yra nepatenkinti, asmuo su gyvūnu turi išlipti iš viešojo transporto priemonės artimiausioje stotelėje.

45. Keleivis atsako už jo vežamų gyvūnų sukeltą žalą kitų keleivių sveikatai, gyvybei, nuosavybei, ramybei ir privalo ją atlyginti teisės aktų nustatyta tvarka.

IX SKYRIUS

RASTI DAIKTAI

46. Autobusų salonuose rastus daiktus ekipažas perduoda į vežėjo nustatytą vietą.

47. Vairuotojas, radęs arba keleiviui jam pateikus paliktus daiktus, surašo aktą, kuriame išsamiai apibūdina šiuos daiktus ir nurodo radimo aplinkybes. Aktas perduodamas policijai, o rasti daiktai saugomi 6 mėnesius. Jei vežėjas pats negali arba nenori saugoti rastų daiktų, aktas perduodamas policijai kartu su rastais daiktais. Rasti dokumentai, ginklai, šaudmenys nedelsiant perduodami policijai.

48. Jei rasti daiktai dėl ilgo laikymo gali sugesti ar prarasti dalį vertės, po 24 valandų nuo daikto perdavimo privaloma imtis priemonių, kad daiktas, esant galimybei, būtų parduotas, o už jį gauti pinigai išsaugoti pametusiam ar kitaip praradusiam daiktą asmeniui. Jeigu nėra galimybės daiktą parduoti, jis sunaikinamas.

49. Jeigu pametęs daiktą asmuo nepaaiškėja per 6 mėnesius, rastas daiktas neatlygintinai pereina vežėjo, kuris saugojo rastą daiktą, nuosavybėn su sąlyga, kad šis sutinka atlyginti rasto daikto išlaikymo ir kitas su rastu daiktu susijusias išlaidas, jei radinį saugojo ne jis. Jeigu daiktą radęs vežėjas nesutinka kompensuoti tokių išlaidų, radinys neatlygintinai perduodamas valstybės nuosavybėn, o šiam vežėjui atlyginamos su radiniu susijusios turėtos išlaidos. Jeigu asmuo, pametęs daiktą, kuris buvo parduotas kaip greitai gendantis, nepaaiškėja per 6 mėnesius nuo daikto radimo dienos, už parduotą daiktą gauti pinigai perduodami nuosavybėn radusiam vežėjui, išskaičiavus sumą, panaudotą radiniui išlaikyti, parduoti ir paskelbti apie radimą.

50. Rasti daiktai grąžinami savininkui, bet prieš tai jis turi atlyginti daikto išlaikymo ir kitas su radiniu susijusias pagrįstas išlaidas. Jeigu rasto daikto savininkas paaiškėja po to, kai daiktas jau buvo parduotas, savininkui grąžinami už daiktą gauti pinigai, išskaičiavus sumą, panaudotą radiniui išlaikyti, parduoti ir paskelbti apie radimą.

X SKYRIUS

BAIGIAMOSIOS NUOSTATOS

51. Šios Taisyklės gali būti keičiamos ir panaikinamos Savivaldybės tarybos sprendimu.

52. Už Taisyklių pažeidimus vežėjai, ekipažai ir keleiviai atsako Lietuvos Respublikos teisės aktų nustatyta tvarka.

________________________

PATVIRTINTA

Švenčionių rajono savivaldybės tarybos

2024 m. kovo 28 d. sprendimo Nr. T-38

AUTOBUSŲ STOČIŲ STEIGIMO ŠVENČIONIŲ RAJONO SAVIVALDYBĖJE

TVARKOS APRAŠAS

I SKYRIUS

BENDROSIOS NUOSTATOS

1. Autobusų stočių steigimo Švenčionių rajono savivaldybėje tvarkos aprašas (toliau – Aprašas) reglamentuoja autobusų stočių steigimo kriterijus ir tvarką Švenčionių rajono savivaldybėje (toliau – Savivaldybė).

2. Apraše vartojamos sąvokos suprantamos taip, kaip jos apibrėžtos Lietuvos Respublikos kelių transporto kodekse ir Autobusų stočių veiklos nuostatuose, patvirtintuose Lietuvos Respublikos susisiekimo ministro 2003 m. gruodžio 31 d. įsakymu Nr. 3-734 „Dėl Autobusų stočių veiklos nuostatų patvirtinimo“.

3. Autobusų stočių pagrindinė paskirtis – aptarnauti keleivius, vykstančius reguliariaisiais reisais vietinio (priemiestinio), tolimojo ir tarptautinio susisiekimo maršrutais, organizuoti autobusų ekipažų priešreisinį patikrinimą ir tarpreisinį poilsį, kontroliuoti autobusų išvykimo ir atvykimo laiką, parduoti keleiviams bilietus, teikti jiems informaciją ir bagažo saugojimo paslaugas. Ši pagrindinė autobusų stočių paskirtis negali būti keičiama.

4. Aprašas parengtas vadovaujantis Lietuvos Respublikos kelių transporto kodeksu ir kitais teisės aktais, reglamentuojančiais viešųjų paslaugų teikimą vietinio susisiekimo maršrutais.

II SKYRIUS

AUTOBUSŲ STOTIES STEIGIMO KRITERIJAI

5. Autobusų stotis gali steigti savivaldybė, fiziniai ir juridiniai asmenys, kitos organizacijos ir jų padaliniai (toliau – Steigėjas). Autobusų stotis gali būti juridinis asmuo, kita organizacija ar jos padalinys.

6. Steigiama autobusų stotis turi atitikti šiuos kriterijus:

6.1. atitikti Lietuvos Respublikos kelių transporto kodekse nustatytus reikalavimus;

6.2. atitikti Autobusų stočių veiklos nuostatus;

6.3. steigiama teisės aktų nustatyta tvarka patvirtintų teritorijų planavimo dokumentų numatytose vietose.

III SKYRIUS

DOKUMENTŲ PATEIKIMO TVARKA

7. Steigėjas, siekiantis steigti autobusų stotį Švenčionių rajono savivaldybės teritorijoje, turi gauti Švenčionių rajono savivaldybės tarybos (toliau – Savivaldybė) sutikimą.

8. Steigėjas, pageidaujantis steigti autobusų stotį, Savivaldybės administracijai privalo pateikti:

8.1. prašymą sutikti steigti autobusų stotį;

8.2. autobusų stoties architektūrines idėjas (koncepciją), projektinius pasiūlymus, su autobusų stoties veikla susijusios infrastruktūros pagrindinius sprendinius, urbanistinių, architektūrinių, funkcinių ir estetinių aspektų trumpą apibūdinimą;

8.3. informaciją apie projekto ekonominį pagrįstumą (prognozuojamas investicijas, numatomą statybų (rekonstrukcijos) trukmę, naujų darbo vietų sukūrimą, numatomą miesto patrauklumo padidėjimą įgyvendinus projektą, investicijų naudą);

8.4. numatomą autobusų stoties infrastruktūrą, naujos infrastruktūros įrengimo planą, aplinkos sutvarkymą autobusų stoties teritorijoje ir jos prieigose;

8.5. susisiekimo klausimų sprendinius, transporto srautų analizę;

8.6. atitiktį šio Aprašo 6 punkto reikalavimams pagrindžiančius duomenis ir dokumentus;

8.7. kitus dokumentus.

9. Gautus prašymus, vadovaujantis Lietuvos Respublikos viešojo administravimo įstatymo nustatytais terminais, nagrinėja Savivaldybės administracijos direktoriaus įsakymu sudaryta komisija, kuri teikia siūlymus Savivaldybės tarybai.

10. Savivaldybės taryba, atsižvelgdama į komisijos siūlymą, priima sprendimą pritarti arba nepritarti, kad Švenčionių rajono savivaldybėje būtų steigiama autobusų stotis.

IV SKYRIUS

BAIGIAMOSIOS NUOSTATOS

11. Šis Aprašas gali būti keičiamas ar pripažįstamas netekusiu galios Savivaldybės tarybos sprendimu.

___________________________________

PATVIRTINTA

Švenčionių rajono savivaldybės tarybos

2024 m. kovo 28 d. sprendimu Nr. T-38

KELEIVIŲ ĮLAIPINIMO IR IŠLAIPINIMO STOTELĖSE TVARKOS APRAŠAS

I SKYRIUS

BENDROSIOS NUOSTATOS

1. Keleivių įlaipinimo ir išlaipinimo stotelėse tvarkos aprašas (toliau – Aprašas) reglamentuoja keleivių įlaipinimo ir išlaipinimo stotelėse tvarką Švenčionių rajono savivaldybėje (toliau – Savivaldybė).

2. Aprašas parengtas vadovaujantis Lietuvos Respublikos kelių transporto kodeksu, Keleivių ir bagažo vežimo taisyklėmis, patvirtintomis Lietuvos Respublikos susisiekimo ministro 2011 m. balandžio 13 d. įsakymu Nr. 3-223 „Dėl Keleivių ir bagažo vežimo kelių transportu taisyklių tvirtinimo“ (toliau – Keleivių ir bagažo vežimo taisyklės).

3. Apraše vartojamos sąvokos suprantamos taip, kaip jos apibrėžtos Lietuvos Respublikos transporto veiklos pagrindų įstatyme ir Lietuvos Respublikos kelių transporto kodekse.

II SKYRIUS

KELEIVIŲ ĮLAIPINIMAS IR IŠLAIPINIMAS

4. Keleiviai įlaipinami ir išlaipinami autobusų stotyse ir stotelėse, numatytose eismo tvarkaraščiuose, ir įlaipinami ar išlaipinami tik autobusui visiškai sustojus. Sustoti autobusų stotyse ir stotelėse yra būtina. Galinėse ir tarpinėse autobusų stotyse keleiviai išlaipinami atvykimo aikštelėje.

5. Keleiviai įlaipinami autobusų stotyse ir stotelėse į sustojusį autobusą pro priekines autobuso duris (išskyrus asmenis su vaikiškais ar asmenims su negalia skirtais vežimėliais) ir išlaipinami pro galines ir priekines autobuso duris.

6. Keleiviai vietą turi užimti taip, kad netrukdytų kitiems keleiviams, o privažiavę reikalingą stotelę, priartėti prie priekinių ar galinių autobuso durų ir, autobusui visiškai sustojus, nedelsdami išlipti.

III SKYRIUS

BAIGIAMOSIOS NUOSTATOS

7. Šis Aprašas gali būti keičiamas ar pripažįstamas netekusiu galios Savivaldybės tarybos sprendimu.

___________________________________